Dec 21,2016
అయిదో రోజూ అవే నష్టాలు..
ముంబయి: అంతర్జాతీయ, జాతీయ పరిణామాల నేపథ్యంలో దేశీయ స్టాక్‌ మార్కెట్లు వరుసగా అయిదో సెషన్‌లోనూ నష్టాలను మూటగట్టుకుంటున్నాయి. విత్త, టెలికాం, ఔషధ రంగ స్టాక్‌లు ఒత్తిడికి గురి కావడంతో మంగళవారం కూడా మార్కెట్లు ప్రతికూలతను ఎదుర్కొన్నాయి. దీంతో వరుసగా ఐదో రోజూ నేల చూపులు చూశాయి. ప్రధానంగా అమెరికా ఫెడరల్‌ రిజర్వు ఛైర్‌పర్సన్‌ జనెట్‌ యెల్లెన్‌ వ్యాఖ్యలు, బ్యాంకు ఆఫ్‌ జపాన్‌ ద్రవ్య విధాన సమీక్ష సమావేశం, అదే విధంగా జర్మనీ, టర్కీలోని పరిణామాలు మదుపర్లలో విశ్వాసాన్ని దెబ్బతీశాయి. దీంతో వారు అమ్మకాలకు మొగ్గు చూపారు. ద్రవ్య మార్కెట్లో డాలర్‌తో రూపాయి మారకం విలువ కూడా 68కి పడిపోవడం కూడా మార్కెట్లపై ప్రతికూలతను పెంచింది. ఈ క్రమంలో బీఎస్‌ఈ సెన్సెక్స్‌ 67 పాయింట్లు కోల్పోయి 26,307 పాయింట్లకు పరిమితమయ్యింది. నిఫ్టీ 22 పాయింట్లు తగ్గి 8,082 వద్ద ముగిసింది. ప్రధాన సూచీల నష్టాలు మార్కెట్లను ఒత్తిడికి గురి చేశాయి. బీఎస్‌ఈ మిడ్‌క్యాప్‌ 1.40 శాతం, స్మాల్‌క్యాప్‌లు 0.92 శాతం చొప్పున తగ్గాయి. మొత్తంగా మదుపర్ల మద్దతు కరువై 1,756 స్టాక్స్‌ ప్రతికూలతను ఎదుర్కోగా 850 స్టాక్స్‌ లాభాల్లో ముగియగా, మరో 147 స్టాక్స్‌ యథాతథంగా ముగిశాయి. టాటా గ్రూపునకు సైరస్‌ మిస్త్రీ రాజీనామా చేయడంతో ఆ గ్రూపులోని కంపెనీ షేర్లకు మద్దతు లభించింది. టీసీఎస్‌ 2.38 శాతం, టాటా పవర్‌ 2.71 శాతం చొప్పున పెరిగాయి.
మీ స్నేహితులకు రికమెండ్ చెయ్యండి